Document ID: /roh_data/filtered/fineweb-2-filterrobots_roh.jsonl.gz/10935

Suenter quatter onns fabrica e passa 70 milliuns francs, è l’ARA regiunala a S-chanf finalmain en funcziun. La serenera che remplazza las trais anteriuras sereneras da San Murezzan fin S-chanf è ina da las pli grondas, modernas ed economicas da l’entira Svizra. Atgnamain è ella ina normala serenera che nettegia l’aua persa. L'entira installaziun è però automatisada e vegn survegliada a moda digitala.
Il cumenzament ma n’ha jau dumandà sco che quai è pussaivel d’avair ina survista. Uss, suenter set mais sto jau però dir che tut è fitg logic ed è bunamain pli simpel che pli baud.
Premiera grategiada
Il fabricat gigantic è innovativ. Tut ils batschigls e butschins èn cuverts, uschia che l’odur en las localitads n’è betg dischagreabel. La serenera funcziuna da maniera modulara e po perquai reagir flexibel sin dapli u damain abitantas ed abitants en Engiadin’Ota. La premiera sur Nadal e Bumaun saja grategiada tenor Christian Ellemunter. Durant quel temp haja l’ARA nettegià l’aua persa da 110 milli persunas.